Alta-ordfører Monica Nielsen har skrevet brevet som du kan lese under, til styret i Helse Nord som nå sitter i ekstraordinært styremøte for å ta stilling til om det skal gis grønt lys for byggestart for Nye Hammerfest sykehus (NHS). Helse Nord har satt klare resultatkrav for Finnmarkssykehuset som forutsetning for byggestart. I 2019 var kravet et plussresultat på 24 millioner kroner, men per november lå resultatet an til å bli 50 millioner kroner i minus, altså 75 millioner svakere enn resultatkravet.
I brevet fremgår det at ordføreren mener konsekvensene for innbyggerne og det samlede helsetilbudet må gjennomgås før saken behandles. Ordføreren mener det er avgjørende å vite hvordan kuttene slår ut, og om andre tiltak og virkemidler kan brukes som ivaretar pasienter og pårørende. Nielsen mener kostnadene med å utsette saken under alle omstendigheter er mindre enn hva kostanden blir ved å ikke kjøre en grundig prosess. Videre påpeker Nielsen at sykehuset må levere på det som allerede er vedtatt for Kirkenes og Alta. – Både i Kirkenes og i Alta mangler det tilbud som er vedtatt, og som vil gi både et bedre tilbud til pasientene og styrket sykehusøkonomi ved reduserte transportkostnader, skriver Nielsen, og viser til at både Jeløya- og Grannavollen-erklæringen legger opp til en vesentlig styrking i Alta. – 2020 bør brukes til å se på hvordan et framtidig tilbud til de tre sykehusbyene Alta, Hammerfest og Kirkenes bør være. Dagens struktur, bærekraften og framtidig behov ut fra demografi bør iverateas før det skal investeres for 2,33 milliarder i Finnmark, skriver ordføreren.
Hun uttrykker videre bekymring for økonomien i Finnmarkssykehuset. – Feile investeringsvalg vil kunne slå ut tilbud i framtiden, og gå utover pasientene i fylket. n Hele brevet er lagt ut på altaposten.